173.210

Ordinaziun davart las finanzas e la contabilitad en il sectur giudizial (OFCG)

dals 31-10-2024 (versiun dals 01-01-2025)

Sa basond sin l'art. 51a al. 3 da la Constituziun chantunala1) sco er sin l'art. 6 al. 3 e l'art. 43 da la Lescha davart l'organisaziun giudiziala2)

relaschada da la Dretgira superiura ils 31 d'october 2024

1. Disposiziuns generalas

Object

Art.  1 1 Questa ordinaziun regla las finanzas e la contabilitad da las dretgiras regiunalas sco er da las autoritads ch'èn affiliadas administrativamain a la Dretgira superiura ed a las dretgiras regiunalas.

Dretg cumplementar

Art.  2 1 Uschenavant   che   questa   ordinaziun   na   prevesa   naginas   divergenzas,   valan   las disposiziuns dal dretg chantunal da finanzas3).

2 La   Dretgira   superiura   decretescha   las   directivas   necessarias   per   exequir   tal,   en spezial per endrizzar in sistem da controlla intern (SCI) adequat.

2. Dretgiras regiunalas

Plan dals contos e rapport PIFI

Art.  3 1 En   cunvegnientscha   cun   l'Administraziun   chantunala   da   finanzas   fixescha   la Dretgira superiura il plan dals contos per las dretgiras regiunalas e divida quest plan en contos ch'èn suttamess a la budgetaziun globala sco er en credits singuls.

1) DG 110.100 2) DG 173.000 3) DG 710.100; DG 710.110 * tabellas da las modificaziuns a la fin dal relasch

1

173.210

2 La Dretgira superiura definescha ils products, las finamiras ed ils indicaturs per il plan d'incumbensas e da finanzas integrà en la missiva dal preventiv (PIFI). Las dretgiras regiunalas èn responsablas per il rapport e per commentaris spezials tar il preventiv e tar il quint annual.

Preventiv

Art.  4 1 Las dretgiras regiunalas preparan lur preventiv tenor las directivas che la Dretgira superiura   decretescha   annualmain   sin   basa   da   las   directivas   per   l'administraziun chantunala.

2 La   Dretgira   superiura   controllescha   ils   preventivs   e   fa   las   rectificaziuns necessarias.

3 Ella deliberescha ils preventivs per mauns dal Cussegl grond e communitgescha il conclus d'approvaziun a las dretgiras regiunalas ed a l'Administraziun da finanzas.

Vigur lianta dal preventiv e cumpetenza d'expensas Art.  5 1 Il saldo global, ils contos che sa basan sin quest saldo global tenor il plan dals contos, sco er ils credits singuls èn liants per las dretgiras regiunalas.

2 Las dretgiras regiunalas disponan autonomamain da lur credits. La cumpetenza da far expensas ha la presidenta u il president. Ella u el po delegar l'autorisaziun per secturs spezials en scrit a collavuraturas e collavuraturs da l'actuariat u da la chanzlia da la dretgira.

3 Resalvada   resta   la   conclusiun   da   contracts   da   lunga   durada,   che   ston   vegnir suttamess a la Dretgira superiura per l'approvaziun.

Utilisaziun dal preventiv dal persunal

Art.  6 1 Las dretgiras regiunalas ston observar ils custs da salari ch'èn cuntegnids en il preventiv.   Resalvads   restan   engaschaments   da   durada   limitada   a   norma   da l'artitgel 14 alinea 2 ed alinea 5 da l'Ordinaziun da finanzas dal chantun Grischun4).

2 Las dretgiras regiunalas reglan en lur urdens da gestiun la cumpetenza per fixar individualmain ils salaris da las collavuraturas e dals collavuraturs (salaris inizials, svilup   annual   dals   salaris,   pajament   da   premias   da   prestaziun   e   da   premias spontanas).

3 Ils salaris vegnan fixads individualmain a norma dal dretg chantunal da persunal entaifer las classas da funcziun che vegnan prescrittas da la Dretgira superiura. Per ina surclassificaziun tenor l'artitgel 14 alinea 1 da l'Ordinaziun dal persunal5) dovri il consentiment da la Dretgira superiura.

4 La Dretgira superiura controllescha mintgamai en il rom da las mutaziuns annualas dals salaris che las prescripziuns dal dretg da persunal vegnian observadas, e procura per las eventualas adattaziuns necessarias.

4) DG 710.110 5) DG 170.410

2

173.210

5 L'Uffizi chantunal da persunal maina ils fatgs da salari da las dretgiras regiunalas a norma dal dretg chantunal da persunal e survegn per quai ina bunificaziun che vegn fixada mintga onn en il preventiv. Las dretgiras regiunalas transmettan a l'Uffizi da persunal   las   infurmaziuns   da   basa   necessarias   ed   annunzian   a   temp   midadas correspundentas.

Surveglianza dals credits

Art.  7 1 Las dretgiras regiunalas ston survegliar cuntinuadamain e conscienziusamain lur credits.

2 Dumondas per transferiments da credits e per credits posteriurs sco er annunzias da surpassaments da credits ston vegnir inoltradas a la Dretgira superiura, avant ch'i vegn divergià dal preventiv.

Saldo global

Art.  8 1 Credits giu da contos ch'èn suttamess a la budgetaziun globala, dastgan vegnir transferids en cas da basegn cun observar il saldo global.

2 Imports  fin  10 000  francs  dastgan  vegnir  transferids  da   las  dretgiras  regiunalas senza procedura speziala.

3 Transferiments   da   passa   10 000   francs   ston   vegnir   annunziads   a   la   Dretgira superiura. Transferiments da passa 20 000 francs ston vegnir suttamess a la Dretgira superiura per l'approvaziun.

4 Per   surpassar   il   saldo   global   dovri   –   independentamain   da   sia   autezza   –   la permissiun d'in credit posteriur tras la Dretgira superiura sco er tras la Cumissiun da gestiun dal Cussegl grond, che vegn per regla mo concedida, sch'i vegn cumprovà ina necessitad ed urgenza speziala.

5 In credit posteriur n'è betg necessari, sche la Dretgira superiura po transferir custs da persunal entaifer il preventiv global da tut las dretgiras sin basa da l'artitgel 15 da l'Ordinaziun da finanzas dal chantun Grischun6).

Credits singuls

Art.  9 1 Per   surpassaments   da   credits   singuls   che   stattan   en   in   connex   direct   cun   la giurisdicziun materiala, na dovri betg in credit posteriur.

2 Per surpassaments d'auters credits singuls na dovri betg in credit posteriur, sch'els sa movan entaifer il cunfin da toleranza da l'artitgel 21 alinea 1 litera a da la Lescha da finanzas7). Surpassaments da passa 20 000 francs ston vegnir annunziads a la Dretgira superiura.

6) DG 710.110 7) DG 710.100

3

173.210

Dumonda da distgargia

Art.  10 1 Sche   expensas   che   dovran   in   credit   vegnan   fatgas   senza   credit   u   sche   credits vegnan   surpassads   senza   permissiun,   sto   quai   vegnir   suttamess   a   la   Dretgira superiura ensemen cun il quint annual per dar distgargia.

2 Sche   necessari   suttametta   la   Dretgira   superiura   las   dumondas   da   distgargia   al Cussegl grond.

Contabilitad

Art.  11 1 L'Administraziun chantunala da finanzas maina il quint da las dretgiras regiunalas e survegn per quai ina bunificaziun che vegn cudeschada sco scuntrada interna.

2 Las dretgiras regiunalas controlleschan, conteschan e viseschan ils quints entrants e transmettan   quels   a   l'Administraziun   da   finanzas   per   il   pajament   e   per   la cudeschaziun.

3 Il   medem   vala   per   quittanzas   da   cudeschaziun   che   derivan   da   rendaquints   che pertutgan cas, dals quals resultan pretensiuns da restituziun u d'indemnisaziun da las partidas,   da   lur   represchentantas   e   represchentants   legals   u   d'eventualas   terzas persunas.

4 Per   tut   las   quittanzas   da   pajaments   ston   las   dretgiras   regiunalas   prevair suttascripziuns collectivas.

Cassa

Art.  12 1 Per   pajar   directamain   indemnisaziuns   da   perditgas   e   per   pajar   acquisiziuns pitschnas dastgan las dretgiras regiunalas manar ina cassa cun daners contants.

2 Questa   cassa   na   dastga   betg   cuntegnair   dapli   che   2000   francs   tar   la   Dretgira regiunala Plessur e betg dapli che 1000 francs tar las ulteriuras dretgiras regiunalas.

3 Davart   ils   moviments   da   la   cassa   sto   vegnir   manada   ina   contabilitad   tenor   las directivas da l'Administraziun da finanzas. Mintga quartal stoi vegnir fatg in rapport da cassa per mauns da l'Administraziun chantunala da finanzas.

Art.  13

Pajaments anticipads dals custs da dretgira, entradas da taxas ed incasso

1 Las dretgiras regiunalas controlleschan, sch'ils pajaments anticipads dals custs da dretgira   èn   entrads.   Ellas   coordineschan   mintga   quartal   il   conto   dals   pajaments anticipads dals custs cun l'Administraziun da finanzas e transfereschan ils daners il pli tard, cura che tals surpassan l'import da 200 000 francs.

2 Ils cas vegnan quintads giu en cunvegnientscha cun la Dretgira superiura, quai cura che la decisiun giudiziala vegn communitgada ubain suenter che la decisiun davart ils custs è entrada en vigur legala. Ils rendaquints ston vegnir transmess mintga emna a l'Administraziun da finanzas. Quella surveglia l'entrada dals pajaments ed instradescha las mesiras necessarias per l'incasso.

4

173.210

3 Sche chastis pecuniars u multas èn nunincassabels, annunzia l'Administraziun da finanzas quai a la dretgira regiunala, per ch'ils chastis pecuniars e las multas possian eventualmain vegnir transfurmads en chastis da detenziun subsidiars.

4 L'Administraziun da finanzas è cumpetenta per amortisaziuns administrativas da pretensiuns da las dretgiras regiunalas che n'èn betg incassablas. En cas d'imports da passa   10 000   francs   pro   cas   dovra   quai   il   consentiment   da   la   dretgira   regiunala respectiva.

Quint annual

Art.  14 1 Las dretgiras regiunalas inoltreschan lur quints annuals a la Dretgira superiura fin il pli   tard   la   fin   da   schaner   da   l'onn   suandant   tenor   las   directivas   da   la   Dretgira superiura.

2 La Dretgira superiura controllescha ils quints annuals e suttametta a las dretgiras regiunalas il resultat da la controlla per laschar prender posiziun.

3 La Dretgira superiura deliberescha ils quints annuals per mauns dal Cussegl grond ed als transmetta, ensemen cun ses conclus, fin il pli tard il cumenzament d'avrigl a l'Administraziun chantunala da finanzas.

3. Uffizis da mediaziun ed autoritads da mediaziun per dumondas da locaziun

Affiliaziun administrativa

Art.  15 1 Ils uffizis da mediaziun e las autoritads da mediaziun per dumondas da locaziun èn affiliads administrativamain a la dretgira regiunala da la regiun respectiva.

2 Las entradas e las expensas da las autoritads da mediaziun affiliadas èn cuntegnidas en il preventiv ed en il quint annual da la dretgira regiunala respectiva. Per ellas valan las medemas disposiziuns sco per las dretgiras regiunalas, uschenavant ch'i n'è previs nagut spezial en quai che suonda.

Budgetaziun

Art.  16 1 Entaifer il termin che vegn fixà sin basa da las directivas da la Dretgira superiura, annunzia la mediatura u il mediatur a la Dretgira regiunala las cifras budgetadas per l'Uffizi da mediaziun e per l'Autoritad da mediaziun per dumondas da locaziun.

2 La dretgira regiunala controllescha las inoltraziuns, fa las rectificaziuns necessarias e decida, sch'ellas duain vegnir integradas en l'agen preventiv.

Cumpetenza d'expensas e surveglianza dals credits

Art.  17 1 Las autoritads da mediaziun fan lur expensas sur la dretgira regiunala, nun che la cunvegna davart l'affiliaziun administrativa autoriseschia la mediatura u il mediatur da far expensas en singuls secturs.

5

173.210

2 La   dretgira   regiunala   surveglia   ils   credits   ch'èn   destinads   a   las   autoritads   da mediaziun.   Annunzias   da   surpassaments   da   credits   sco   er   dumondas   per transferiments   da   credits   e   per   credits   posteriurs,   che   daventan   eventualmain necessarias, ston vegnir transmessas a la Dretgira superiura sur la dretgira regiunala.

Utilisaziun dal preventiv dal persunal

Art.  18 1 Davart l'engaschament d'ina substituziun e davart la fixaziun da la salarisaziun da las commembras e dals commembers en uffizi accessoric decida la mediatura u il mediatur en atgna cumpetenza en il rom dals custs budgetads.

2 Sche la cunvegna davart l'affiliaziun administrativa prevesa che las autoritads da mediaziun possian engaschar atgnas collavuraturas ed agens collavuraturs, sto la dretgira   regiunala   dar   il   consentiment   a   la   fixaziun   dals   salaris   il   mument   da l'entrada en plazza sco er a la decisiun davart il svilup individual dals salaris.

3 Il   medem   vala   per   autras   decisiuns,   che   la   mediatura   u   il   mediatur   prenda   en execuziun dals dretgs e da las obligaziuns che resultan dal contract da lavur da dretg public, uschenavant che lur consequenzas finanzialas surpassan las expensas ch'èn vegnidas budgetadas per las autoritads da mediaziun.

4 Ils fatgs da salari da las autoritads da mediaziun vegnan reglads sur la dretgira regiunala respectiva e sur l'Uffizi chantunal da persunal.

Quittanzas da cudeschaziuns

Art.  19 1 Sche la mediatura u il mediatur è  autorisà da far expensas en tscherts secturs, controllescha   e   visescha   ella   u   el   ils   quints   respectivs,   avant   che   tals   vegnan transmess a la dretgira regiunala, che surdat lura a l'Administraziun chantunala da finanzas l'incarica da pajament e da cudeschaziun.

2 La mediatura u il mediatur controllescha e visescha ultra da quai ils rendaquints da las diarias e da las spesas da las commembras e dals commembers da las autoritads da mediaziun en uffizi accessoric. Quests rendaquints ston vegnir transmess almain mintga mez onn a la dretgira regiunala per laschar pajar ora las indemnisaziuns.

Pajaments anticipads dals custs, entradas da taxas ed incasso

Art.  20 1 Ils pajaments anticipads dals custs da dretgira ston vegnir administrads sin in conto separà che vegn administrà da la dretgira regiunala. La dretgira regiunala annunzia immediatamain   a   l'autoritad   da   mediaziun   l'entrada   da   pajaments   anticipads   dals custs.

2 Suenter la terminaziun dal cas quintan las autoritads da mediaziun giu il cas e surdattan   il   rendaquint   da   taxas   a   la   dretgira   regiunala   per   liquidar   l'ulteriura contabilitad;   la   dretgira   regiunala   transmetta   il   rendaquint   da   taxas   a l'Administraziun chantunala da finanzas.

6

173.210

4. Ulteriuras autoritads

Affiliaziun administrativa

Art.  21 1 L'Autoritad da mediaziun per dumondas d'egualitad, la Cumissiun da notariat, la Cumissiun da surveglianza davart las advocatas ed ils advocats sco er la Cumissiun d'expropriaziun èn affiliadas administrativamain a la Dretgira superiura.

2 Las   entradas   e   las   expensas   da   las   autoritads   affiliadas   èn   cuntegnidas   en   il preventiv ed en il quint annual da la Dretgira superiura.

Plan dals contos

Art.  22 1 En   cunvegnientscha   cun   l'Administraziun   chantunala   da   finanzas   fixescha   la Dretgira superiura, tge contos che vegnan manads per las autoritads affiliadas sco credits singuls.

2 Las ulteriuras entradas ed expensas vegnan registradas sin contos da la Dretgira superiura, ch'èn suttamess a la budgetaziun globala.

Budgetaziun

Art.  23 1 Entaifer   il   termin   che   vegn   fixà   per   quest   intent   annunzian   las   parsuras   ed   ils parsuras   da   las   autoritads   affiliadas   a   la   Dretgira   superiura   las   entradas   e   las expensas che duain vegnir budgetadas per lur autoritad.

2 La   Dretgira   superiura   controllescha   las   inoltraziuns,   fa   las   rectificaziuns necessarias e decida, sch'ellas duain vegnir integradas en l'agen preventiv.

Art.  24 Vigur lianta dal preventiv e cumpetenza d'expensas 1 Las autoritads affiliadas fan lur expensas sur la Dretgira superiura, che surveglia cuntinuadamain il diever dals credits.

2 Per ils credits budgetads a favur d'ina autoritad affiliada po la Dretgira superiura delegar l'autorisaziun da far expensas dal tuttafatg u per part a la parsura u al parsura da questa autoritad. En quest cas ha ella u el la responsabladad ch'ils credits vegnian observads; eventualas dumondas per surpassaments da credits sto ella u el inoltrar a la Dretgira superiura, avant ch'i vegn divergià dal preventiv.

Quittanzas da cudeschaziuns

Art.  25 1 La parsura u il parsura da l'autoritad affiliada procura, che tut ils documents che vegnan   duvrads   per   las   cudeschaziuns,   vegnian   transmess   a   temp   a   la   Dretgira superiura.

2 Sche   la   parsura   u   il   parsura   da   l'autoritad   affiliada   è   autorisà   da   far   expensas, controllescha e visescha ella u el ils quints respectivs, avant ch'els vegnan transmess a la Dretgira superiura, che surdat lura a l'Administraziun chantunala da finanzas l'incarica da pajament e da cudeschaziun.

7

173.210

3 La parsura u il parsura da l'autoritad affiliada controllescha e visescha plinavant ils rendaquints per l'indemnisaziun da sias commembras e da ses commembers sco er da las persunas auxiliaras engaschadas. Quests rendaquints ston vegnir transmess almain   mintga   mez   onn   a   la   Dretgira   superiura   per   laschar   pajar   ora   las indemnisaziuns.

Pajaments anticipads dals custs, entradas da taxas ed incasso

Art.  26 1 Ils   pajaments   anticipads   dals   custs   che   vegnan   incassads   da   las   autoritads affiliadas, ston vegnir administrads sin in conto che vegn administrà da la Dretgira superiura. La Dretgira superiura annunzia immediatamain a l'autoritad respectiva l'entrada da pajaments anticipads dals custs.

2 Las   autoritads   affiliadas   mettan   a   quint   a   las   persunas   ch'èn   participadas   a   las proceduras   ils   custs   che   talas   ston   surpigliar.   Las   autoritads   affiliadas   surdattan cuntinuadamain ils rendaquints da taxas a la Dretgira superiura; quella emetta las quittanzas   necessarias   da   las   cudeschaziuns   e   las   transmetta   a   l'Administraziun chantunala da finanzas per l'incasso.

Autoritad da mediaziun per dumondas da l'assicuranza sociala

Art.  27 1 L'Autoritad da mediaziun per dumondas da l'assicuranza sociala suttametta a la Dretgira superiura, entaifer ils termins fixads per quest intent, il preventiv ed il quint annual per l'approvaziun.

2 Las entradas e las expensas approvadas vegnan integradas en il preventiv ed en il quint annual da la Dretgira superiura.

3 Per l'Autoritad da mediaziun per dumondas da l'assicuranza sociala valan dal rest, confurm al senn, las disposiziuns per las autoritads affiliadas administrativamain.

5. Disposiziuns finalas

Dretg transitoric

Art.  28 1 Cun resalva d'ina regulaziun divergenta en leschas spezialas è la Dretgira superiura cumpetenta   per   controllar   e   per   approvar   il   quint   annual   2024.   Per   quest   intent vegnan applitgadas las basas giuridicas ch'eran en vigur avant l'entrada en vigur da questa ordinaziun8).

2 Per   la   Cumissiun   da   notariat   e   per   la   Cumissiun   da   surveglianza   davart   las advocatas ed ils advocats vegn la contabilitad fatga fin ils 31 da december 2025 tenor las veglias regulaziuns da la surveglianza da las finanzas.

8) Art. 20 fin art. 23 ed art. 27 ODR (DG 173.500); art. 13 ed art. 15 OAM (DG 173.600)

8

173.210

Tabella da las modificaziuns - tenor conclus

Conclus 31-10-2024

Entrada en vigur 01-01-2025

Element relasch

Modificaziun emprima versiun

Publicaziun en la CUL 2024-035

9

173.210

Tabella da las modificaziuns - tenor element

Element relasch

Conclus 31-10-2024

Entrada en vigur 01-01-2025

Modificaziun emprima versiun

Publicaziun en la CUL 2024-035

10